**Jegyzőkönyv**

2016. október 13. napján 18,00 órakor a Vasboldogasszony Község Önkormányzati Iroda Tanácskozó termében megtartott rendkívüli nyilvános képviselő-testületi ülésről.

**Jelen vannak**: Mazzag Géza polgármester

Mazzagné Rózsa Bernadett képviselő

Németh Zsolt alpolgármester

Pongrácz Ernőné képviselő

Zsuppán Béla képviselő

Szita Gabriella jegyző

**Mazzag Géza polgármester** köszöntötte a megjelenteket, ezt követően megállapította, hogy az ülés határozatképes, majd javaslatot tett a napirendekre.

A képviselőtestület 5 igen egyhangú szavazattal a meghívóban közölt napirendtől eltérően az napirendet fogadta el.

**Napirend:**

1. **A szociális igazgatás és szociális ellátások helyi szabályairól szóló 4/2015(II.12.) önkormányzati rendelet módosítása  
   Előadó: Mazzag Géza polgármester**
2. **Avar és Kerti hulladék égetési rendjének áttekintése  
   Előadó: Mazzag Géza polgármester**
3. **Egyebek**

**Napirend tárgyalása:**

* 1. **A szociális igazgatás és szociális ellátások helyi szabályairól szóló 4/2015(II.12.) önkormányzati rendelet módosítása  
     Előadó Mazzag Géza polgármester**

**Mazzag Géza polgármester:** Ismertette a napirend tárgyában készített előterjesztést és rendelet-tervezetet. Kérte a képviselőket mondják el véleményüket.

Kérdés, hozzászólás nem hangzott el.

**Mazzag Géza polgármester:** Indítványozta, a szociális igazgatás és szociális ellátások helyi szabályairól szóló 4/2015(II.12.) önkormányzati rendelet módosításáról szóló rendelet tervezet elfogadását az írásos előterjesztésnek megfelelően.

Kérdés, hozzászólás az elhangzott napirenddel kapcsolatban nem volt, **az ülést levezető polgármester** a napirend tárgyalását lezárta, megállapította, hogy az ülés határozatképes, jelenlévő képviselők száma 5 fő, majd ezt követően a polgármester szavazásra bocsátotta a szociális igazgatás és szociális ellátások helyi szabályairól 4/2015(II.12.) önkormányzati rendelet módosításáról szóló rendeletet-tervezetet.

Vasboldogasszony Község Önkormányzati Képviselő-testülete 5 igen egyhangú szavazattal az egészségügyi alapellátási körzetek megállapításáról szóló önkormányzati rendelet tervezettel azonos tartalomban a következő rendeletet alkotta:

**Vasboldogasszony Község Önkormányzati Képviselő-testületének 6/2016.(X.19.) önkormányzati rendelete a szociális igazgatás és szociális ellátások helyi szabályairól szóló 4/2015(II.12.) önkormányzati rendelet módosításáról.**

(A rendelet a jegyzőkönyvhöz csatolva.)

* 1. **Pályázat 56’os büszkeségpont létrehozására  
     Előadó Mazzag Géza polgármester**

**Mazzag Géza polgármester:** A napirenddel kapcsolatosan elmondta, hogy van még lehetőség az 56’os szabadságharc és forradalom 60. évfordulójára emlékművet állítani és ehhez pályázati támogatást igényelni. Kérte javasoljanak helyszínt az emlékműnek.

**Németh Zsolt alpolgármester:** Véleménye szerint nem illene a másik emlékhelyhez, így máshová kellene helyezni.

**Mazzag Géza polgármester:** Véleménye szerint a temető alkalmas hely lenne, hogy az 56-ban elhunyt hősöknek emléket állítsanak.

További kérdés nem hangzott el.

**Mazzag Géza polgármester:** Indítványozta, hogy az ’56-os forradalom és szabadságharc 60.évfordulója alakalmából a Vasboldogasszonyi temetőben állítsanak fel egy emlékművet, melyre nyújtsanak be pályázatot a KKETTKK – 56P – 02 jelű, az 1956-os forradalmat és szabadságharcot valamint a kapcsolódó történelmi eseményeket felidéző, a hősöknek és az áldozatoknak emléket állító úgynevezett „Büszkeségpontok” pályázati felhívásra 1.699.755 Ft értékben.

További kérdés, hozzászólás a napirenddel kapcsolatosan nem hangzott el, az ülést levezetőpolgármester anapirend tárgyalását lezárta, megállapította, hogy az ülés határozatképes, jelenlévő képviselők száma 5 fő, majd szavazásra bocsátotta a napirend tárgyában elhangzott indítványt.

Vasboldogasszony Község Önkormányzati Képviselő-testülete 4 igen, 1 nem szavazattal a következő határozatot hozta:

**Vasboldogasszony Község Önkormányzati Képviselő-testületének  
28/2016.(X.13.) számú határozata:**

Vasboldogasszony Község Önkormányzati Képviselő-testülete pályázatot nyújt be az 1956-os Emlékbizottság megbízásából a Közép- és Kelet-európai Történelem és Társadalom Kutatásáért Közalapítvány által kiírt KKETTKK – 56P – 02 jelű, az 1956-os forradalmat és szabadságharcot valamint a kapcsolódó történelmi eseményeket felidéző, a hősöknek és az áldozatoknak emléket állító úgynevezett „Büszkeségpontok” létrehozására.

A tervezett beruházás összköltsége 1.699.755 Ft, azaz egymillió-hatszázkilencvenkilencezer-hétszázötvenöt forint.

Az igényelt támogatás mértéke 1.699.755 Ft, azaz egymillió-hatszázkilencvenkilencezer-hétszázötvenöt forint.

Vasboldogasszony Község Önkormányzata a pályázat megvalósításához 0 Ft, azaz nulla forint összegű önerőt biztosít az önkormányzat 2016. évi költségvetése terhére.

A képviselő-testület felhatalmazza a polgármestert a pályázat határidőre történő benyújtására.

**Felelős: Mazzag Géza polgármester**

**Határidő: azonnal**

* 1. **Avar és Kerti hulladék égetési rendjének áttekintése  
     Előadó Mazzag Géza polgármester**

**Mazzag Géza polgármester:** A napirenddel kapcsolatosan ismertette a helyi környezet védelméről, a közterületek és ingatlanok rendjéről, a település tisztaságáról szóló 10/2002(XI.1.) önkormányzati rendelet 9.§.-ban meghatározott Avar és kerti hulladék égetésére vonatkozó szabályozást. Alpolgármester indítványozta a kerti hulladék és avar égetésre vonatkozó szabályozás felülvizsgálatát.

**Németh Zsolt alpolgármester:** Véleménye szerint fontos lenne újragondolni ezt a szabályozást.

**Mazzagné Rózsa Bernadett.** Aki műszakba dolgozik, akkor mikor tüzeljen.

**Zsuppán Béla képviselő:** A szomszédos településen is gondot okozott a tűzgyújtás szabályainak szűkítése. Az interneten olvasta mekkora konfliktust okozott a lakosok között.

**Németh Zsolt alpolgármester:** Szerinte el kell kezdeni, hiszen nem tartható, hogy valaki a friss kerti hulladékot még nyersen, vizesen égeti el, ami a többi lakost kiemelten zavarja. Képtelenség mondjuk hétvégén a friss mosást kiteregetni az állandó füst miatt.

**Zsuppán Béla képviselő:** Még azt sem tudtuk elérni, hogy az ingatlan előtt lévő árkot tisztántartsák. Annak ellenére, hogy ez az ő érdekük is.

**Mazzag Géza polgármester:** A lakók sok esetben arra sem képesek, hogy a saját udvarukban megoldják a vízelvezetést úgy, hogy a saját házukat ne rongálja meg a víz.

**Zsuppán Béla képviselő:** Az önkormányzat rendeleteiben előírt szabályok megtartatása nagyon nehéz, szinte lehetetlen feladat a faluban.

**Németh Zsolt alpolgármester:** Véleménye szerint a családoknál nem képződik annyi kerti hulladék, hogy azt ne lehetne megszárítani. Szerinte a tűzgyújtásra elegendő lenne a hétfő, kedd, szerdai napok is, minden héten biztosítva lenne. Sajnos a vizes dolgok nem égnek, füstölnek. Aki a frissen mosott ruhákat azért kell, hogy beszedje, mert valaki éppen a vizes kerti hulladékot elkezdi égetni, vagyis inkább füstölni. Annak nincsen joga kint szárítani a ruhákat, mert bármikor lehet tüzet gyújtani? A szabályozás újra gondolásával azt szeretné elérni, hogy a lakosság tudatformálását elkezdjék.

**Mazzag Géza polgármester:** Eleinte tudatformálással lehet majd elérni bármilyen szabályozás érvényesülését. A hétvégi tűzgyújtást ő sem támogatja.

**Zsuppán Béla képviselő:** Mit tesznek azért, hogy bizonyos hulladékokat ne égessenek el, pl. pet palackot? Nem csatlakoztak a Zalaispa projekthez, így nem megoldott a szelektív gyűjtés.

**Mazzag Géza polgármester:** A kérdésre elmondta, hogy erről nem ez a képviselő-testület döntött. Arra véleménye szerint lenne lehetőség, hogy sárga zsákban gyűjtsenek műanyagot. Érdeklődni fognak a szolgáltatónál erre vonatkozóan.

**Németh Zsolt alpolgármester:** Ő nem tapasztalta, hogy a műanyagot elégetnék. Fontos lenne, hogy a szabály meg nem tartása miatt szabjanak ki bírságot.

**Mazzag Géza polgármester:** Véleménye szerint a heti három alkalom elegendő a kerti hulladék elégetésére.

**Mazzagné Rózsa Bernadett:** Szerinte engedni kell, hogy hétvégén is égethessenek az emberek, hiszen aki műszakba jár dolgozni, az nem fog tudni hét közben kerti hulladékot égetni.

**Mazzag Géza polgármester:** Nem támogatja a hétvégi tűzgyújtást.

**Mazzagné Rózsa Bernadett képviselő:** Véleménye szerint nagyon sok embernek van tüzelni valója, és nagyon sokan vannak olyanok, akik csak hétvégén tudnak kerti hulladékot égetni.

**Németh Zsolt:** Szerinte azokat az embereket is tiszteletben kell tartani, akik nem akarnak tüzet gyújtani, akik csak levegőzni, vagy ruhát szárítani akarnak. A diófa levelet pl ki lehet vinni az erdőbe és ott ki lehet borítani. Az a baj, hogy nem hagyják megszáradni a tüzelőt, vizesen égetik el.

**Zsuppán Béla képviselő:** Meg lehet próbálni a szabályozást.

**Németh Zsolt alpolgármester:** Indítványozta, hogySzeptember 1-től április. 30-ig hétfő, kedd szerda napokon legyen engedélyezetta száraz kerti hulladék és avar égetése.

**Mazzag Géza polgármester:** Indítványozta, hogy készítsék el a hivatkozott rendelet módosítását a következő képviselő-testületi ülésre az alpolgármester által javasoltak alapján, tehát szeptember 1. napjától április 30 napjáig hétfő, kedd és szerdai napokon megengedett a száraz kerti hulladék és avar égetése.

További kérdés, hozzászólás a napirenddel kapcsolatosan nem hangzott el, az ülést levezetőpolgármester anapirend tárgyalását lezárta, megállapította, hogy az ülés határozatképes, jelenlévő képviselők száma 5 fő, majd szavazásra bocsátotta a napirend tárgyában elhangzott indítványt.

Vasboldogasszony Község Önkormányzati Képviselő-testülete 4 igen, 1 nem szavazattal a következő határozatot hozta:

**Vasboldogasszony Község Önkormányzati Képviselő-testületének  
29/2016.(X.13.) számú határozata:**

Vasboldogasszony Község Önkormányzati Képviselő-testülete az avar és kerti hulladékok égetési rendjét módosítani kívánja oly módon, hogy a helyi környezet védelméről, a közterületek és ingatlanok rendjéről, a település tisztaságáról szóló 10/2002(XI.1.) önkormányzati rendelet módosításával szeptember 1 napjától április 30. napjáig hétfő, kedd és szerdai napokon legyen engedélyezve a száraz avar és kerti hulladék égetése.

A képviselő-testület felkéri a polgármestert a hivatkozott önkormányzati rendelet módosítására vonatkozó tervezet következő ülésre történő beterjesztésére.

**Felelős: Mazzag Géza polgármester**

**Határidő: következő képviselő-testületi ülés**

* 1. **Egyebek**
* **Tájékoztatók  
  Előadó Mazzag Géza polgármester**

**Mazzag Géza polgármester:** Elmondta, hogy lezajlott az ifjúsági és kulturális találkozó Nemeshetésben. A rendezvényen nagyon sok fellépő volt. Sokan végeztek társadalmi munkát. Becsület kasszák voltak kitéve a süteményekhez. Színvonalasan megszervezték a rendezvényt. Korábbi években ők is próbálkoztak főzőversennyel is.

A temetőből elszállításra kerültek a Göcseji Falumúzeumba a keresztek. Szerencsére balesetmentesen sikerült végrehajtani a szállítást. A későbbiekben készíttetünk újságcikket a dologról

A temetőben lévő túlnőtt tuják kivágása megtörtént.

A vis maior pályázattal kapcsolatosan elmondta, hogy a szakértői ellenőrzés több szakember bevonásával megtörtént.

Deák Ferenc megyei könyvtár támogatásával megrendezett gasztronómiai bemutató nagyon sikeres volt.

Ismertette a címer alkotás kapcsán az új eljárásrendet.

A Zalai Hírlap vasárnapi számában van lehetőség bemutatkozásra az Ön települése is fenn van a térképen. Kapcsolatba lépett Győrffi Istvánnal a témában. Igazából a megjelenés ingyenes, de azt kérik, hogy a településen élő lakásokba egy hétvégi Zalai Hírlap számot juttassanak el. Ez hozzávetőlegesen 20.000 Ft összegbe kerülne. December 4. napján kerülne be a település az újságba. Megkérdezte a képviselőket, éljenek-e ezzel a lehetőséggel.

**Németh Zsolt alpolgármester:** Szerinte élnek ezzel a lehetőséggel.

**Pongráczné** támogatta a lehetőséget.

**Mazzag Géza polgármester:** Kérte a képviselőket jelezzék elképzelésüket mi szerepeljen az újságcikkben.

Örömmel tájékoztatta a képviselőket, hogy a vis maior támogatás iránti igényt támogatta a Belügyminisztérium. Véleménye szerint a munkáknak tavasszal kell majd nekiállni.

**Németh Zsolt alpolgármester:** Az útjavítást még megcsinálják most ősszel?

**Mazzag Géza polgármester:** A vasút rekonstrukció miatti útjavítás más kérdés.

Jövő héten kerül megrendezésre a nyugdíjas találkozó. Javasolta, hogy a süteményt az elmúlt évekhez hasonlóan rendeljenek.

**Pongrácz Ernőné képviselő:** Szerinte az idén pogácsát is rendeljenek.

**Mazzag Géza polgármester:** A jövő héten megvásárolják az ajándék kosarakat is. Már 5-6 éve sorsolnak ajándék kosarat a résztvevők között.

**Németh Zsolt alpolgármester:** Szerinte több ajándékot sorsoljanak ki, legalább 10-et.

**Pongrácz Ernőné képviselő:** Véleménye szerint, aki az egészségi állapota miatt nem tud részt venni a találkozón, az kapjon ajándékkosarat.

**Németh Zsolt alpolgármester:** Szerinte amennyiben kerül a vacsora, abban az értékben állítsanak össze egy csomagot. Nagyon figyeljenek arra, hogy senki ne maradjon ki.

**Pongrácz Ernőné képviselő:** 8 ember lenne, aki nem tud eljönni.

**Mazzag Géza polgármester:** December 3-án kerül megrendezésre Nagypáliban a ver és próza mondó verseny. A mikulás december 4. napján érkezne. A Karácsonyi ünnepségre advent utolsó vasárnapján kerülne sor. Nagypáli Önkormányzat szervez utakat, amikről a tájékoztatót majd kiteszik a hirdető táblákra. Társadalmi egyeztetésen van a helyi termékárusító helyekre vonatkozó pályázatok.

**Németh Zsolt alpolgármester:** Véleménye szerint a temetőben jobb helye lenne.

**Mazzagné Rózsa Bernadett képviselő:** Véleménye szerint legyen a Nemzeti Ünnepek alkalmából megemlékezés a faluban. Milyen emlékműben gondolkodnak, mennyi forrás áll erre rendelkezésre.

**Mazzag Géza polgármester:** Kérték a faluházat lakodalmi rendezvény céljából, november 12. napjára. A termet éjjel 2 óráig kérték használatba adni.

**Németh Zsolt alpolgármester:** Jó lenne egy kemencéző helyre vonatkozó tervet készíttetni, mivel úgy tudja, hogy tavasszal lesz pályázati lehetőség kemence, grillező hely megvalósítására vonatkozó támogatási kérelmet benyújtani. Meg kell terveztetni mozgáskorlátozott illemhelyet. Fontos lenne, ezt megterveztetni.

További kérdés hozzászólás a napirenddel kapcsolatosan nem hangzott el, az ülést levezető polgármester a napirend tárgyalását lezárta.

Az **ülést levezető polgármester** megkérdezte a jelenlévő képviselőket, hogy van-e egyéb közérdeket érintő kérdésük, bejelentésük. További kérdés, bejelentés nem érkezett, az ülést levezető polgármester a nyilvános ülést 20,15 órakor bezárta.

**K.m.f.**

**Mazzag Géza Szita Gabriella  
 polgármester jegyző**